لوقا 22
22-نجی باب
یهودا اِسخریوطینینگ عیسی خایینلیق اِتمِگی
مَتّیٰ 26:1-5، 14-16؛ مَرقُس 14:1-2، 10-11؛ یوحنا 11:45-53
1اینه، پِسَح دییلیپ آدلاندیریلیان پِتیر بایرامی یاقینلاشیپدی. 2یُلباشچی کاهینلار بیلِن دین عُلَمالار عیسانی اُلدورمِگینگ یُلونی آغتاریاردیلار، اِمّا خالقدان قُرقیاردیلار.
3شِیطان اُن ایکی شَگیرتلِرینگ بیری بُلان یهودا اِسخریوطینینگ یورِگینَه گیردی. 4یهودا یُلباشچی کاهینلار و عیباداتخاناداقی سِردارلارنینگ یانینا باریپ، عیسی نَدیپ خایینلیق اِتمِگی بارادا گورّونگ اِتدی. 5اُلار هِم بِگِنیشیپ، اُنگا پول بِرمَگه راضی بُلدولار. 6یهودا اُلار بیلِن ایلالاشدی و خالق یُق واقتی عیسانی اُلارا تابشیرماق اوچین، قاوی فورصاتینگ ایزیندا گِزدی.
پِسَح شامی
مَتّیٰ 26:17-30؛ مَرقُس 14:12-26؛ یوحنا 13:21-30؛ 1 قُرِنتُسلیلار 11:23-25
7پِسَح قربانی اِدیلیَن گونی، یَعنی پِتیر بایرامی یِتیپ گِلدی. 8عیسی: «گیدینگ-ده، پِسَح بایرامینی گِچیرِر یالی تاییارلیق گُرونگ» دیییپ، پِطرُس بیلِن یوحنانی ایبِردی. 9اُلار: «اُنی نیرِده تاییارلاماغیمیزی ایسلِیَرسینگ؟» دیییپ سُرادیلار. 10عیسی اُلارا: «شَهره گیرِنینگیزده، کویزهلی سو آلیپ باریان بیر آداما ساتاشارسینگیز. ایزینا دوشوپ گیدینگ-ده، اُنونگ گیرِن اُیونه گیرینگ. 11سُنگرا اُی اِیهسیندِن: ”شَگیرتلِریم بیلِن پِسَح شامینی اییِر یالی، میهمان اُتاقی نیرِده دیییپ اُستاد سُرایار“ دییینگ. 12اُل هِم سیزه یُقارقی مِرتِبِدَه دوشِلیپ هِمّه زات تاییارلانیپ قُیلان گینگ بیر اُتاقی گُرکِزِر. شُل یِرده تاییارلیق گُرونگ» دییدی. 13اُلار گیتدیلِر و هِمّه زادی عیسانینگ آیدیشی یالی تاپیپ گُردولِر و پِسَح شامینی تاییارلادیلار.
14شام واقتی بُلاندا، عیسی رِسولّاری بیلِن ساچاق باشینا گِچدی. 15عیسی اُلارا: «مِن بو پِسَح شامینی عاذاپ چِکمِزیمدِن اُوال، سیزینگ بیلِن بیله اییمِگی قاتی آرزو اِدیپدیم. 16چونکی خودایینگ پاتیشاهلیغیندا پِسَح شامینی اییمِک اوچین هِمَّمیز ییغنانیانچاق، مِن اُندان قایدیپ اییمِرین» دییدی. 17عیسی اِلینه بیر کَسه آلیپ شوکور اِتدی-ده: «مونی آلینگ-دا، ایچینگ. 18سیزه شونی آیدیارین: خودایینگ پاتیشاهلیغی گِلیَنچَه، اوزوم شِرابینی قایتادان ایچمِرین» دییدی.
19سُنگرا چُرِگی آلدی-دا شوکور اِتدی، اُنی بُلوپ، شَگیرتلِره بِریپ: «بو مِنینگ سیزینگ اوچین قربانی اِدیلیَن بِدِنیمدیر، مونی مِنی یادلاماق اوچین بِرجای اِدینگ» دییدی. 20شِیله هِم شامدان سُنگ، شِراپلی کَسَنی آلیپ، اُلارا: «بو کَسه مِنینگ سیزینگ اوچین دُکولیَن قانیم سِبَبی باغلانیشیلان تَزه عَهدّیر. 21اینه، مانگا خایینلیق اِتجِک آدام مِنینگ بیلِن بیر ساچاغینگ باشیندا اُتیر. 22هاووا، اینسان اُغلی اُووندِن بِلِّنیشی یالی جان بِرِر، اِمّا اُنگا خایینلیق اِدِنینگ حالینا وای!» دییدی. 23اُلار مونی کیمینگ اِتجِکدیگینی بیری-بیرلِریندِن سُراپ باشلادیلار.
24اُلار اُز آراسیندا هایسی بیریسینینگ اینگ بِییکدیگی حاقدا جِدِلِّشدیلِر. 25عیسی اُلارا شِیله دییدی: «بیگانه خالقلارینگ پاتیشاهلاری اُلارا اُز حُکومینی یُریدیَرلِر، حُکومدارلار هِم اُزلِرینی نیغمات بِریَنچی دیییپ آدلاندیریارلار. 26اِمّا سیز بِیله بُلمانگ. آرانگیزدا اینگ اولی اینگ کیچی یالی بُلسون، حاکیم، قُی، خیدماتکَر کیمین بُلسون. 27هایسیسی خاص اولی: ساچاق باشیندا اُتورانمی یا-دا خیدمات اِدیَن؟ ساچاق باشیندا اُتوران دَلمی؟ اِمّا مِن سیزینگ آرانگیزدا بیر خیدمات اِدیَن کیمیندیرین.
28«باشیمدان گِچیرِن ایمتِحانلاریمدا مِنینگ یانیمدا بُلان سیزسینگیز. 29آتامینگ مِنی پاتیشاه بِلِّیشی یالی، مِن-ده سیزی پاتیشاه اِدیپ بِلِّیَرین. 30سیز مِنینگ شاهلیغیمدا ایییپ-ایچِرسینگیز و تاختلاردا اُتوریپ، اسرائیلینگ اُن ایکی طایفاسینینگ اوستوندِن قاضیلیق اِدِرسینگیز.»
عیسی پِطرُسینگ اینکَر اِتجِکدیگینی آیدیار
مَتّیٰ 26:31-35؛ مَرقُس 14:27-31؛ یوحنا 13:36-38
31اُنسُنگ عیسی سُزونی دُوام اِدیپ: «اِی، شمعون، شمعون! شِیطان سیزی بوغدای یالی سُوورماق اوچین دیلِدی. 32اِمّا مِن ایمانینگ کِمِلمِسین دیییپ، سِنینگ اوچین دُغا اِتدیم. سِن هِم بیر واقت اُورولیپ گِلِنینگده، دُغانلارینگا قوواتی بِر.» 33اُل: «آقام، مِن سِنینگ بیلِن زیندانا-دا، حتّیٰ اُلومه-ده گیتمَگه تاییار» دییدی. 34عیسی: «پِطرُس، سانگا دیییَرین، سِن بو گون خُرُز قیغیرمازدان اُنگ، مِنی تانییاندیغینگی اوچ گِزِک اینکَر اِدِرسینگ» دییدی.
35سُنگرا عیسی اُلاردان: «مِن سیزی پول حالتاسیز، تُرباسیز و کُووشسیز یُلّان زامانیم کِم زادینگیز بارمیدی؟» دیییپ سُرادی. اُلار: «یُقدی» دیییپ جُغاپ بِردیلِر. 36عیسی اُلارا: «ایندی پول حالتانگیز بار بُلسا، یانینگیزا آلینگ، بیر تُربا هِم آلینگ. قیلیجینگیز یُق بُلسا، لِباسلارینگیزی ساتینگ-دا، بیر قیلیچ اِدینینگ. 37- ”اُل گونَهکَرلِر بیلِن بیر ساییلدی“ دیییپ یازیلاندیر. مِن سیزه دیییَرین: بو مِن بارادا بِرجای بُلمالیدیر. دُغرودان-دا، مِن حاقدا یازیلانلار بِرجای بُلوپ باریار» دییدی. 38شَگیرتلِر: «اِی آقام! اینه، بو یِرده ایکی قیلیچ بار» دییدیلِر. عیسی هِم اُلارا: «شُل بُلیار» دییدی.
عیسی زِیتون داغیندا خودایا دُغا اِدیَر
مَتّیٰ 26:36-46؛ مَرقُس 14:32-42
39عیسی داشاری چیقیپ، هِمیشِکیسی یالی زِیتون داغینا گیتدی. شَگیرتلِری هِم اُنونگ ایزینا دوشدولِر. 40اُل یِره بارانلاریندا، عیسی اُلارا: «ایمتِحاندا دوشمِز یالی دُغا اِدینگ!» دییدی. 41اُزی بُلسا اُلاردان بیر داش آتیم چِته چِکیلدی-ده، دیزا چُکوپ: 42«اِی، آتام! اِگِر ایسلِسِنگ، بو عاذاپ کَسهسینی مِندِن داشلاشدیر! یُنه مِنینگ خاییشیم دَل، سِنینگ ایسلِگینگ بُلسون!» دیییپ، دُغا اِتمَگه دوردی. 43آسماندان بیر پِریشده گُرنوپ، اُنی گویچلِندیردی. 44اُل آغیر غاما باتیپ، تاغالّا بیلِن خودایا دُغا اِتدی. عیسادان آقیان دِر یِره دامیان قان دامجالاری یالیدی. 45دُغا اِدیپ بُلاندان سُنگ توروپ، عیسی شَگیرتلِرینگ یانینا گِلدی. اُلارینگ اوقلاپ یاتاندیقلارینی گُردی، اُلار قایغی-حاسراتدان یانگا حالدان دوشوپدیلِر. 46عیسی اُلارا: «نَمه اوچین اوقلاپ یاتیرسینگیز؟ ایمتِحاندا دوشمِز یالی، تورونگ-دا، دُغا اِدینگ!» دییدی.
عیسی توتولیار
مَتّیٰ 26:47-58؛ مَرقُس 14:43-54؛ یوحنا 18:3-11
47اُل حَضیر کِپلَپ دورقا، بیر جِماغات گُزونه گُروندی. اُن ایکی شَگیرتلِرینگ بیری یهودا جِماغاتینگ اُوونه دوشوپ گِلیَردی. یهودا عیسانی اُغشاجاق بُلوپ، اُنونگ قُلایینا گِلدی. 48عیسی اُنگا: «اِی، یهودا! سِن بیر اُغشوق بیلِن اینسان اُغلونا خایینلیق اِدیَرسینگمی؟» دیییپ سُرادی. 49عیسانینگ یانینداقیلار نَمه بُلجاغینی گُروپ: «اِی آقام! قیلیچ بیلِن اورایلیمی؟» دییدیلِر. 50اُلارینگ بیری باش کاهینینگ خیدماتکَرینی اوروپ، اُنونگ ساغ قولاغینی کِسدی. 51اِمّا عیسی: «هانی، بِس اِدینگ!» دییدی. سُنگرا خیدماتکَرینگ قولاغینا اِلینی دِگریپ، اُنی شِفا بِردی. 52سُنگرا عیسی اُزونی اِله دوشورمَگَه گِلِن یُلباشچی کاهینلارا، عیباداتخاناداقی قاراوولّانگ سِردارلارینا، یاشولیلارا یوزلِنیپ: «نَمه اوچین بیر یُل کِسِنینگ قارشیسینا چیقیان یالی، مِنی توتماق اوچین قیلیچلی هِم تایاقلی گِلیپسینگیز؟ 53مِن هِر گون سیزینگ بیلِن بیرلیکده عیباداتخاناداقام، مِنی توتماندینگیز. اِمّا ایندی بو واقت سیزینگکیدیر، قارانگقیلیغینگ حُکوم سوریَن ساغاتیدیر» دییدی.
54عیسانی توتوپ، باش کاهینینگ اُیونه آلیپ گیتدیلِر. پِطرُس هِم قارانگقیلیق بیلِن اُلارینگ ایزینا دوشوپ گیتدی.
پِطرُس عیسانی اینکَر اِدیَر
مَتّیٰ 26:67-75؛ مَرقُس 14:65-72؛ یوحنا 18:15-18، 25-27
55حایاطینگ اُرتاسیندا اُت یاقیپ اُتیرقالار، پِطرُس-دا اُلارینگ آراسیندا اُتیردی. 56پِطرُسی اُدونگ یاغتیسینا گُرِن بیر کِنیز اُنگا چیندان سِرِتدی-ده: «بو آدام هِم اُنونگ بیلِن بیلِدی» دییدی. 57اِمّا پِطرُس: «اِی، هِلِی، مِن اُنی تانیمییارین» دیییپ اینکَر اِتدی.
58آز واقتدان سُنگ باشغا بیری اُنی گُروپ: «سِن هِم شُلاردان» دییدی. اِمّا پِطرُس: «قارداش، مِن اُلاردان دَل» دییدی.
59آرادان بیر ساغادا یاقین واقت گِچِنسُنگ، باشغا بیر آدام: «دُغرودان-دا، بو آدام اُنونگ بیلِن بیلِدی، سِبَبی بو جلیلهلی» دییدی. 60اِمّا پِطرُس: «اِی، قارداش، مِن سِنینگ نَمه آیدیانینگی بیلِمُق» دییدی. اِدیل شُل واقت، پِطرُس کِپلَپ دورقا، خُرُز قیغیردی. 61عیسی قانگریلیپ، پِطرُسا گُزِدی. پِطرُس عیسانینگ: «خُرُز قیغیرمازدان اُنگ، سِن مِنی اوچ گِزِک اینکَر اِدِرسینگ» دییِن سُزونی یادلادی. 62پِطرُس داشاری چیقیپ، مُنگّوریپ آغلادی.
63عیسانی ساقلایان آداملار اُنی ماسغارالاپ، اورماغا باشلادیلار. 64گُزونی دانگیپ: «هانی، وِلیلیک اِت! سِنی اوران کیم؟» دیییپ سُرادیلار. 65یِنه-ده اُنگا کَن تِلِکه سُزلِر آیتدیلار.
عیسی مِجلِسینگ اُوونده
مَتّیٰ 26:59-66؛ مَرقُس 14:55-64؛ یوحنا 18:19-24
66دانگ آتاندا، خالقینگ یاشولیلاری، یُلباشچی کاهینلار و دین عُلَمالار ییغنانیشیپ، اُنی اُزلِرینینگ مِجلِسینه گِتیردیلِر. 67اُلار عیسادان: «بیزه آیت، سِن مسیحمی؟» دیییپ سُرادیلار. عیسی اُلارا: «آیتسام، اینانمارسینگیز؛ 68سُراسام، جُغاپ بِرمِرسینگیز. 69اِمّا موندان بِیلَک اینسان اُغلی قودراتلی خودایینگ ساغیندا اُتورار» دییدی. 70اُلارینگ هِمّهسی: «اُندا سِن خودایینگ اُغلی-دا؟» دیییپ سُرادیلار. عیسی اُلارا: «مِنینگ کیمدیگیمی اُزونگیز آیدیپ دورسونگیز» دیییپ جُغاپ بِردی. 71اُلار: «بیزه موندان باشغا شاهاتلیق نَمَه گِرِک؟ بیز مونی اُنونگ اُز دیلیندِن اِشیتدیک آخیری» دیییشدیلِر.
urd_Arab kas_Arab pes_Arab knc_Arab azb_Arab azb_Arab ckb_Arab knc_Arab azb_Arab azb_Arab azb_Arab azb_Arab azb_Arab azb_Arab knc_Arab azb_Arab azb_Arab urd_Arab knc_Arab azb_Arab azb_Arab knc_Arab azb_Arab azb_Arab pes_Arab knc_Arab azb_Arab azb_Arab azb_Arab azb_Arab pes_Arab knc_Arab azb_Arab